Je Richars de Mombeliart, sires de Monfort, fais savoir à ces qui verront ces lettres que je, non mie contrainz, de ma bonne volonté et pour mes besoignes que eschiver ne pooie despagier, ay vendu et quitté à noble baron Jehan, conte de Bourgoigne et signour de Salins, mon signour et mon uncle, quanque je avoie et pooie avoir en demeneure et en fyé et en autre maniere ou puy de Monmaour, et quanque messires Guillaumes de Ceys et Humbelins et Jacquet, fiz çay en arriers mons. Vauchier de Claron, Jehans et Jacquet, fiz çay en arriers mons. Jacon de Clairon, et li lour avoient ausi ou puy de Monmaour, par ansi come il giete aigue par devers Desserviler et par devers l’abergement de Falouse, c’est à savoir tanque à sexante toises de long, à la toise doudit conte, dois les murs dou borc de Monmaour en aval, pour quatre cenz livres d’estevenans que reçui en ay doudit conte, en bone pecune nombrée, tornée en mon profit; abrenunceant... Et en tesmoignaige de ce, j’ay mis mon seal pendant en ces lettres; et en plus grant tesmoignaige de verté, j’ay prié à honorable et discret honme à l’official de Besençon que le seal de la cour de Besençon meist en ces lettres, ensamble le mien... Ce fut fait l’an de l’incarnation Nostre Signour qui corroit par mil dous cenz sexante et sept, ou mois de may.